**NACRT 7.3.2025**

**JU CRNOGORSKO NARODNO POZORIŠTE**



**PRAVILNIK O STRUČNOM OSPOSOBLJAVANJU I USAVRŠAVANJU ZAPOSLENIH U JU CRNOGORSKO NARODNO POZORIŠTE**

Na osnovu čl. 93 Zakona o radu ("Sl. list CG", br. 74/19, 8/21, 59/21, 68/21, 145/21, 77/24, 84/24, 86/24), čl. 6 Granskog kolektivnog ugovora za oblast kulture ("Sl. list CG", br. 64/16, 35/23), čl. 24, stav 1 tačka 9 Zakona o pozorišnoj djelatnosti ("Sl. list RCG” br. 60/1, "Službeni list CG" br. 73/10, 75/10, 40/11) i čl. 10, stav 2 tačka 8, čl. 31 Statuta JU Crnogorsko narodno pozorište br. 01-3340 od 24.10.2014. godine, Savjet JU CNP na sjednici održanoj dd.mm.2025. godine donio je

**PRAVILNIK O STRUČNOM OSPOSOBLJAVANJU I USAVRŠAVANJU ZAPOSLENIH U JU CRNOGORSKO NARODNO POZORIŠTE**

**OPŠTE ODREDBE**

**Član 1**

Ovim pravilnikom uređuje se način i uslovi po kojima se vrši stručno osposobljavanje i usavršavanje zaposlenih u JU Crnogorsko narodno pozorište (u daljem tekstu: CNP), prava i obaveze zaposlenih u oblasti stručnog osposobljavanja i usavršavanja i druga pitanja od značaja za stručno osposobljavanje i usavršavanje zaposlenih u CNP-u.

Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

**Član 2**

Zaposleni je dužan da se, u skladu sa svojim sposobnostima i potrebama procesa rada, stručno osposobljava i usavršava za rad.

Prema zaposlenom koji neopravdano odbije upućivanje na stručno osposobljavanje i usavršavanje, a utvrdi se da nema potrebna znanja i sposobnosti za obavljanje poslova na kojima radi, CNP će postupiti u skladu sa propisima o radu.

**Član 3**

CNP ima obavezu da, u skladu sa svojim potrebama i finansijskim mogućnostima obezbijedi uslove pod kojima zaposleni mogu da se stručno osposobljavanju i usavršavanju.

CNP obezbjeđuje uslove za realizaciju programa stručnih osposobljavanja i usavršavanja zaposlenih koji obavljaju umjetničke i stručno umjetničke poslove iz oblasti pozorišnog stvaralaštva, poslove tehničko scenske podukcije, marketinga i PR-a, poslove finansija, pravne i opšte poslove, poslove servisno-uslužnih djelatnosti i održavanja i poslove iz izdavačko-uređivačke oblasti.

**OBLICI STRUČNOG OSPOSOBLJAVANJA I USAVRŠAVANJA ZAPOSLENIH**

**Član 4**

Oblici stručnog osposobljavanja i usavršavanja podrazumijevaju sljedeće:

* formalno obrazovanje nakon stečenog nivoa kvalifikacije obrazovanja - dokvalifikacije, kao što su: veći nivo srednje stručne spreme, postdiplomske, specijalističke, master, doktorske i postdoktorske studije;
* prekvalifikacije;
* edukacije (obuke) u formi kurseva, seminara, radionica i ostalih odgovarajućih programa stručnog osposobljavanja;
* stručni ispiti za koje se ukaže propisana obaveza ili potreba za izvršavanje određenih poslova.

**Član 5**

CNP stručno osposobljavanje i usavšavanje realizuje u saradnji sa:

* akademskim i obrazovnim institucijama u zemlji i inostranstvu;
* profesionalnim organizacijama i udruženjima iz pozorišne i ostaalih komplementarnih djelatnosti;
* domaćim i međunarodnim organizacijama;
* fizičkim licima određenih profesionalnih profila koji pružaju usluge edukacije i obuke.

**Član 6**

Stručno osposobljavanje i usavršavanje može se odobriti u skladu sa potrebama CNP-a.

Korisnici stručnog osposobljavanje i usavršavanje mogu biti samo zaposleni u CNP-u.

**Član 7**

Program stručnog osposobljavanje i usavršavanja CNP može organizovati za jednog ili grupu zaposlenih koji obavljaju iste ili slične poslove.

**GODIŠNJI PLAN STRUČNOG USAVRŠAVANJA I OSPOSOBLJAVANJA**

**Član 8**

Stručno osposobljavanje i usavršavanje zaposlenih sprovodi se na osnovu godišnjeg plana stručnog osposobljavanja i usavršavanja zaposlenih u CNP-u koji donosi Savjet CNP-a na prijedlog direktora.

Programi stručnog osposobljavanja i usavršavanja zaposlenih imaju za cilj:

* razvoj tehničkih vještina (upravljanje opremom u tehničkom sektoru, servisiranje opreme i obezbjeđivanje tehničkih uslova za kvalitetnu realizaciju programskih sadržaja CNP-a, obuka na novim uređajima i sistemima, vještine rada na računaru i sl);
* razvoj komunikacionih vještina (poznavanje stranih jezika, vještine pisane i usmene komunikacije, prezentacione vještine i sl);
* razvoj međuljudskih odnosa (vještina izgradnje tima i upravljanja timskim radom, vještine pregovaranja, upravljanja konfliktima i sl);
* razvoj poslovnih vještina (administrativne, korespondentske, lidersko-menadžerske vještine, marketinške vještine i sl);
* razvoj kreativnosti, tj. oslobađanja kreativnih kapaciteta zaposlenih;
* ostale programe razvoja vještina u okviru specifičnih oblasti rada.

Izuzetno, zaposleni u CNP-u može biti upućen i na stručno osposobljavanje i usavršavanje koje nije predviđeno godišnjim planom stručnog osposobljavanje i usavršavanja zaposlenih, ukoliko je takvo osposobljavanje i usavršavanje neophodno za poslove koji zaposleni obavlja i uz saglasnost rukovodioca organizacione jedinice zaposlenog, direktora i Savjeta CNP-a.

**Član 9**

Godišnji plan stručnog osposobljavanja i usavršavanja zaposlenih izrađuje se na osnovu potreba utvrđenih u godišnjem Planu rada CNP-a, a na osnovu iskazanih prijedloga rukovodilaca organizacionih jedinica koji se dostavljaju direktoru CNP-a.

**Član 10**

Godišnji plan stručnog osposobljavanja i usavršavanja zaposlenih sadrži podatke o:

* zaposlenima koji će u određenom periodu biti obuhvaćeni programom stručnog osposobljavanja i usavršavanja;
* obliku i vrsti stručnog usavršavanja i osposobljavanja;
* obrazloženje potreba za stručno osposobljavanje i usavršavanje zaposlenih.

**Član 11**

Sredstva za realizaciju godišnjeg programa stručnog osposobljavanja i usavršavanja zaposlenih u CNP-u utvrđuju se Finansijskim planom koji usvaja Savjet CNP-a, a sredstva se obezbijeđuju iz sopstvenih prihoda u cilju unapređenja djelatnosti CNP-a.

**UPUĆIVANJE ZAPOSLENIH NA STRUČNO OSPOSOBLJAVANJE I USAVRŠAVANJE KOJE PODRAZUMIJEVA FORMALNO OBRAZOVANJE** **NAKON STEČENOG NIVOA KVALIFIKACIJE (DOKVALIFIKACIJA I PREKVALIFIKACIJA)**

**Član 12**

Zaposleni u CNP-u može biti upućen na stručno osposobljavanje i usavršavanje koje podrazumijeva formalno obrazovanje nakon stečenog nivoa kvalifikacije obrazovanja –dokvalifikacije kao što su: veći nivo srednje stručne spreme, postdiplomske, specijalističke, master, doktorske i postdoktorske studije i prekvalifikaciju u skladu sa potrebama CNP-a, utvrđenim u godišnjem planu stručnog osposobljavanja i usavršavanja zaposlenih, a na prijedlog neposrednog rukovodioca ili na sopstveni obrazloženi prijedlog zaposlenog, uz saglasnost rukovodioca i direktora CNP-a.

CNP pokriva troškove studijskog pograma za dokvalifikaciju i prekvalifikaciju zaposlenog, dok se drugi troškovi mogu odobriti na osnovu odluke Savjeta CNP-a (troškovi puta, smještaja i sl) u zavisnosti od finansijskih sredstava.

**Član 13**

Zaposleni u CNP-u može biti upućen na stručno osposobljavanje i usavršavanje koje podrazumijeva formalno obrazovanje nakon stečenog nivoa kvalifikacije ako je zasnovao radni odnos na neodređeno vrijeme.

**Član 14**

Uz zahtjev za stručno osposobljavanje i usavršavanje neophodno je dostaviti dokumente (informacije) o vrsti formalnog obrazovanja nakon stečenog nivoa kvalifikacije, razlozima stručnog osposobljavanja i usavršavanja, vremenu trajanja formalnog obrazovanje nakon stečenog nivoa kvalifikacije, potrebnim finansijskim sredstvima i periodu za koji se traži plaćeno ili neplaćeno odsustvo.

**Član 15**

Rješenje o upućivanju zaposlenog na stručno osposobljavanje i usavršavanje koje podrazumijeva formalno obrazovanje nakon stečenog nivoa kvalifikacije donosi direktor CNP-a na osnovu Odluke Savjeta CNP-a

**Član 16**

U slučaju da se stručno osposobljavanje i usavršavanje odnosi na oblik formalnog obrazovanja nakon stečenog nivoa kvalifikacije čiji troškovi sprovođenja (realizacija programa, putni troškovi i drugi troškovi) prelaze 1.000,00€, CNP i zaposleni koji se upućuje na stručno osposobljavanje i usavršavanje zaključuju Ugovor o stručnom obrazovanju i usavršavanju (u daljem tekstu: Ugovor), kojim se regulišu međusobna prava i obaveze koje proizilaze iz stručnog osposobljavanja i usavršavanja.

CNP ima pravo da ugovorom definiše obavezu zaposlenog na rad u CNP-u u određenom vremenskom periodu nakon završenog stručnog osposobljavanja i usavršavanja.

**PRAVA I OBAVEZE ZAPOSLENIH**

**Član 17**

Svi zaposleni u CNP-u imaju pravo i obavezu da u toku rada usavršavaju svoje stručne i radne sposobnosti u skladu sa potrebama CNP-a kroz predviđene oblike stručnog osposobljavanja i usavršavanja.

**Član 18**

Zaposleni koga je CNP uputio na program stručnog osposobljavanja i usavršavanja koji traje duži vremenski period u obavezi je da prekine stručno usavršavanje i počne sa radom, odmah nakon prijema obavještenja da za njegovim radom postoji potreba u CNP-u.

**Član 19**

Zaposleni može prijaviti stručni ili naučni rad ili držati prezentacije na kongresima, simpozijumima, stručnim i naučnim skupovima samo uz prethodnu saglasnost direktora CNP-a, ukoliko to podliježe plaćanju CNP-a.

**Član 20**

Zaposleni koji se stručno osposobljava i usavršava po određenom programu ima obavezu da:

* najkasnije u roku od deset (10) dana po završenom stručnom osposobljavanju i usavršavanju dostavi izvještaj o stručnom osposobljavanju i usavršavanju direktoru ili na način kako je definisano Ugovorom;
* najkasnije u roku od deset (10) dana po završenom stručnom osposobljavanju i usavršavanju dostavi Službi za kadrovske, pravne i opšte poslove i Sektoru finansija izvještaj sa svom neophodnom dokumentaciom radi pravdanja nastalih troškova.

Zaposleni koji u roku iz stava 1 ovog člana ne dostavi izvještaj i ne opravda troškove biće u obavezi da izvrši povraćaj sredstava utrošenih od strane CNP-a za stručno osposobljavanje i usavršavanje.

**Član 21**

U slučaju da u toku trajanja stručnog osposobljavanja i usavršavanja za koji je zaključen Ugovor dođe do prestanka radnog odnosa, zaposleni je u obavezi da CNP-u nadoknadi iznos sredstava uplaćenih na ime stručnog osposobljavanja i usavršavanja.

**Član 22**

Po završetku stručnog osposobljavanja i usavršavanja koje se odnosi na oblik formalnog obrazovanja nakon stečenog nivoa kvalifikacije zaposleni je u obavezi da provede na radu u CNP-u najmanje dvostruko vrijeme u odnosu na broj školskih godina koje je proveo na stručnom osposobljavanju i usavršavanju finansiranom sredstvima CNP-a.

U slučaju da nakon završenog stručnog osposobljavanja i usavršavanja koje se odnosi na oblik formalnog obrazovanja nakon stečenog nivoa kvalifikacije, a prije isteka studijskog programa iz stava 1 ovog člana, dođe do raskida radnog odnosa, zaposleni je u obavezi da nadoknadi iznos sredstava uplaćenih na ime stručnog osposobljavanja i usavršavanja, srazmjerno preostalom vremenu iz stava 1 ovog člana.

**Član 23**

Po završetku stručnog osposobljavanja i usavršavanja koje se odnosi na edukacije (obuke) u formi kurseva, seminara i ostalih edukativnih programa, zaposleni je u obavezi da provede na radu u CNP-u vrijeme koje je definisano Ugovorom o stručnom osposobljavanju i usavršavanju.

U slučaju da nakon završenog stručnog osposobljavanja i usavršavanja koje se odnosi na edukacije (obuke) u formi kurseva, seminara i ostalih edukativnih programa, a prije isteka perioda definisanog Ugovorom iz stava 1 ovog člana, dođe do raskida radnog odnosa, zaposleni je u obavezi da nadoknadi iznos uplaćenih troškova stručnog osposobljavanja i usavršavanja, srazmjerno preostalom vremenu iz stava 1 ovog člana.

# EVIDENCIJA O STRUČNOM OSPOSOBLJAVANJU I USAVRŠAVANJU

**Član 24**

Evidencija o stručnom osposobljavanju i usavršavanju zaposlenih, kao i evidencija o zaključenim ugovorima o stručnom osposobljavanju i usavršavanju zaposlenih, vodi se u Službi za kadrovske, pravne i opšte poslove.

Služba za kadrovske, pravne i opšte poslove prati realizaciju Godišnjeg plana stručnog osposobljavanja i usavršavanja zaposlenih i sačinjava godišnje izvještaje o njegovoj realizaciji.

**PRELAZNE I ZAVRŠNE ODREDBE**

**Član 25**

Izmjene i dopune ovog pravilnika vrše se po postupku predviđenim za njegovo donošenje.

**Član 26**

Ovaj pravilnik objavljuje se na oglasnoj tabli CNP-a i internet stranici CNP-a.

**Član 27**

Ovaj pravilnik stupa na snagu osam (8) dana od dana objavljivanja na oglasnoj tabli.

**Predsjednik Savjeta JU CNP**

**s.r Vasko Raičević**